Deşi conducerea PSD ar trebui să se întrunească abia vineri seară, mai mulţi lideri ai partidului au luat decizii la prânz în biroul lui Marcel Ciolacu. Potrivit surselor ProTV, a fost menţionată chiar debarcarea Vioricăi Dăncilă.

UPDATE 15:15 Liderii PSD au ieşit din birou. Marian Oprişan şi-a anunţat susţinerea pentru Viorica Dăncilă şi a vorbit despre "trădători", din cauza cărora PSD a pierdut guvernarea.

UPDATE 14.45 Cei aproximativ 25 de lideri PSD care s-au reunit în biroul lui Marcel Ciolacu au ajuns la momentul concluziilor, înaintea CEX informal de vineri seară. Potrivit surselor, Claudiu Manda a susţinut că este exclusă varianta colaborării cu Pro România, dar Marcel Ciolacu a replicat că decizia trebuie luată prin vot în CEX.

Un alt lider PSD a declarat că în opinia sa partidul nu mai are viziune şi direcţie, iar Paul Stănescu trebuie să devină preşedinte şi să îşi asume o reformă. Stănescu a replicat, spunând că nu vrea nicio funcţie.

„Bă, ce proşti suntem! Vineri daca era moţiunea, nu trecea, că Pro România erau plecaţi din ţară”, a conchis Marcel Ciolacu.

La final s-a decis că PSD o susţine în continuare pe Viorica Dăncilă la prezidenţiale. Parlamentarii PSD care au votat moţiunea ar urma să fie excluşi şi nu se va face nicio alianţă cu Pro România. PSD va intra în opoziţie iar echipa de campanie va fi regândită.

UPDATE 14:10 În cele din urmă nu s-a luat nicio decizie, urmând ca posibilele schimbări să fie anunţate la CeX-ul informal care va avea loc vineri seară, la Vila Lac. Pe agendă ar fi rămas totuşi suspendarea secretarul general al partidului, Mihai Fifor. Congresul care ar putea alege alt preşedinte al PSD va avea loc după prezidenţiale, când vor fi luate şi toate deciziile majore, pentru a nu afecta scorul partidului în alegeri.

UPDATE 13:25 Schimburi incredibile de replici la vârful PSD. Potrivit surselor, Marian Oprişan i-a spus Olguţei Vasilescu „Ia dă-i şi tu o căutare pe Google şi caută proasta României”

La rândul ei, Gabriela Firea ar fi vorbit despre strategia pentru prezidenţiale: „Un Iohannis nu vrem, Barna nu vrem. Mergem cu psihopatul de Cumpănaşu? Sa nu facem o mișcare și sa pierdem și ce avem acum, în jur de 20 la sută.”

„Cred ca ne dăm singuri o lovitura din interior. O sa înceapă lupta între noi”, ar mai fi spus Firea, legat de posibilitatea debarcării Vioricăi Dăncilă

„Dacă dam senzaţia că ne batem pe putere si ciolan, pierdem”, ar fi declarat alt lider PSD.

UPDATE 12:50 Surse din partid afirmă că în PSD există un curent care vrea ca Viorica Dăncilă să plece de la conducerea PSD, odată cu Mihai Fifor, secretarul general al PSD. Printre cei dezamăgiţi de premier este şi Marian Oprişan, care ar fi cerut ca partidul să se mobilizeze la maxim şi să evite luptele interne. Şeful CJ Vrancea ar fi insistat pentru rezultate eficiente la prezidenţiale, sugerând să fie reluată tema caselor lui Iohannis şi ar fi cerut o analiză a eşecurilor partidului.

Niciun lider al partidului ar nu vrea însă un congres care să aleagă un nou preşedinte al social-democraţilor mai devreme de luna ianuarie. Marcel Ciolacu s-ar fi opus ferm debarcării Vioricăi Dăncilă.

Marian Oprişan, Paul Stănescu, Gabriela Firea şi Lia Olguţa Vasilescu se află vineri la prânz în biroul lui Marcel Ciolacu, preşedintele Camerei Deputaţilor, fără preşedintele partidului, Viorica Dăncilă. Prim-ministrul conduce în acest timp şedinţa de Guvern.

Teoretic, liderii PSD ar trebui să se reunească la ora 18:00 într-un Comitet Executiv, pentru a decide ce poziţie adoptă după moţiunea de cenzură. În reuniunea din biroul lui Ciolacu se discută însă deja strategia pentru prezidenţiale, după înfrângerea de la moţiunea de cenzură.

Inquam Photos / George Calin

Dăncilă a anunţat joi că nu demisionează de la conducerea PSD

Premierul Viorica Dăncilă a declarat joi seara că nu va demisiona din funcţia de preşedinte al PSD, întrucât nu îşi poate părăsi echipa la greu.

"Preşedintele partidului trebuie să fiu până după prezidenţiale. (...) Sub nicio formă (nu are intenţia de a demisiona-nr). Nu îmi las niciodată echipa când trecem prin perioade mai grele. (...) Eu am fost aleasă printr-un congres, nu pot fi schimbată decât printr-un congres. Nu am demisionat din calitatea de premier, când au fost vremuri foarte grele, au fost perioade foarte grele când aveam Piaţa Victoriei plină, aveam tot felul de lucruri urâte care mi se adresau şi nu am cedat. Acum nu am voie să cedez. Eu am fost alături de acest partid când a trecut printr-o perioadă grea, după alegerile europarlamentare şi arestarea preşedintelui partidului. Şi mi-am asumat atunci să ţin acest partid unit şi am reuşit', a declarat Viorica Dăncilă, la RTV, potrivit Agerpres.

Aceasta a anunţat că va merge în fiecare organizaţie în teritoriu şi va cere votul Comitetului Executiv Naţional pentru a elimina "trădătorii" din partid.

"Când am preluat preşedinţia PSD am spus 'nu mi-e frică de opoziţie, mi-e frică de cei din interior' şi iată că s-a adeverit. (...) Sunt în asentimentul multor colegi, colege, care mi-au telefonat astăzi - toţi cei care vor să plece, să plece, să se ducă în partidul lui Ponta, să se alăture partidului trădătorilor. Noi vom merge înainte, pentru că avem de câştigat alegerile prezidenţiale, avem de consolidat partidul şi să mergem pe listă la alegerile parlamentare şi locale", a spus Dăncilă.

Viorica Dăncilă a anunţat iniţial că social-democraţii vor merge la consultările de la Cotroceni anunţate de preşedintele Klaus Iohannis. Însă ulterior, în cursul serii de joi, ea a revenit şi a precizat, într-o intervenţie televizată, că PSD nu va merge la aceste consultări, având în vedere că nu există o poziţie a CExN în acest sens, iar o şedinţă a acestui for statutar al PSD este programată pentru vineri la ora 18,00 - adică după ora la care reprezentanţii partidului sunt programaţi la consultări cu preşedintele.

CLICK AICI pentru a instala GRATUIT aplicația Știrile ProTV pentru telefoane Android și iPhone!